**Likumprojekta “Grozījumi Publiskas personas kapitāla daļu un kapitālsabiedrību pārvaldības likumā” sākotnējās ietekmes novērtējuma ziņojums (anotācija)**

|  |  |  |  |  |
| --- | --- | --- | --- | --- |
| **I. Tiesību akta projekta izstrādes nepieciešamība** | | | | |
| 1. | Pamatojums | | Likumprojekts „Grozījumi Publiskas personas kapitāla daļu un kapitālsabiedrību pārvaldības likumā” (turpmāk – likumprojekts) izstrādāts pamatojoties uz Ministru kabineta 2016. gada 29. marta sēdes protokollēmuma (prot. Nr. 15 29.§) 2.punktā doto uzdevumu - Pārresoru koordinācijas centram sadarbībā ar Finanšu ministriju, Ekonomikas ministriju un Tieslietu ministriju turpināt izvērtēt nepieciešamos grozījumus normatīvajos aktos saistībā ar līdzšinējo praksi, kad Ministru kabinets slēdz garantijas līgumus ar valsts kapitālsabiedrību amatpersonām, un Pārresoru koordinācijas centra vadītājam līdz 2016.gada 1.oktobrim iesniegt priekšlikumus Ministru kabinetā.  Papildus, ņemot vērā iepriekš veikto likuma grozījumu saskaņošanas ar citām institūcijām procesā izteiktos viedokļus un Pārresoru koordinācijas centra uzkrāto informāciju par likuma piemērošanu, izstrādāta virkne citu grozījumu likumā, lai uzlabotu publisko personu kapitālsabiedrību pārvaldību.  Ievērojot iepriekš minēto, Pārresoru koordinācijas centrs ir izstrādājis un normatīvajos aktos noteiktajā kārtībā iesniedz likumprojektu, lai novērstu līdzšinējo praksi, kad Ministru kabinets slēdz garantijas līgumus ar valsts kapitālsabiedrību amatpersonām, kā arī risinātu citus jautājumus, kuri skar likuma piemērošanu un vienveidīgu interpretāciju, kā arī uzlabo labas korporatīvās pārvaldības procesu. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | 1. Par garantijas līgumiem  Saeimas Parlamentārā izmeklēšanas komisija par valstij piederošo 75% bankas “Citadele” akciju pārdošanas procesa virzību, pārdošanas cenas un tālākpārdošanas aizlieguma termiņa noteikšanas kritērijiem, akciju pārdošanas līgumā ietvertajiem noteikumiem, izdevumiem pārdošanas konsultantiem un sabiedrisko attiecību pakalpojumiem pārdošanas procesā (turpmāk – Komisija) 2015.gada 7.decembrī apstiprināja galaziņojumu. Komisija 2015.gada 22.decembra vēstulē Ministru kabinetam lūdza izvērtēt galaziņojumā ietverto informāciju un lemt par galaziņojuma 126., 127. un 129.punktā ietvertajiem priekšlikumiem, kuri Komisijas vērtējumā ir Ministru kabineta kompetencē.  Komisija Galaziņojuma 129.priekšlikumā aicina izbeigt slēgt garantijas līgumus ar valsts kapitālsabiedrību amatpersonām un ierosina izvērtēt iespēju īpašos gadījumos noteikt valsts kapitālsabiedrību amatpersonām samērīgu atbildības ierobežošanu.  Tieslietu ministrija Informatīvajā ziņojumā “Par Saeimas Parlamentārās izmeklēšanas komisijas par valstij piederošo 75% bankas “Citadele” akciju pārdošanas procesa virzību, pārdošanas cenas un tālākpārdošanas aizlieguma termiņa noteikšanas kritērijiem, akciju pārdošanas līgumā ietvertajiem noteikumiem, izdevumiem pārdošanas konsultantiem un sabiedrisko attiecību pakalpojumiem pārdošanas procesā galaziņojuma 126., 127. un 129.punktā ietvertā priekšlikuma izvērtējumu” (izskatīts Ministru kabineta 2016. gada 29. marta sēdē) ir secinājusi, ka līdzšinējā prakse, kad Ministru kabinets slēdz garantijas līgumus ar valsts kapitālsabiedrību amatpersonām, varētu radīt tiesiska rakstura piemērošanas problēmas un neskaidrības, tāpēc ir izvērtējams, vai nav nepieciešami normatīvo aktu grozījumi.  Tāpat ir jāņem vērā, ka atteikšanās no garantiju līgumu slēgšanas prakses ir iespējama gadījumā, ja normatīvajos aktos tiek iestrādāts aizsargmehānisms valsts pārvaldes iestāžu un kapitālsabiedrību amatpersonām, kas pasargātu tās no pārlieku liela riska un noteiktu amatpersonu atbildības ierobežošanu un mantiskā kaitējuma kompensēšanu, kas tām radies vai varētu rasties, pieņemot lēmumus par kredītiestāžu glābšanu un amata pienākumu pildīšanu saistībā ar kredītiestāžu restrukturizāciju vai riska ziņā līdzīgu lēmumu pieņemšanu un atbildības uzņemšanos, ja minētās darbības nepieciešams veikt valsts interesēs.  Likumprojekts paredz precizēt atbildības sadalījumu starp kapitālsabiedrības dalībnieku (akcionāru) un kapitālsabiedrības valdi. Likumprojektā ir ietverts regulējums, kurš paredz, ka dalībnieku (akcionāru) sapulce izņēmuma gadījumā(ja publiskas personas augstākā lēmējinstitūcija ir pieņēmusi lēmumu par valdes kompetencē esošu jautājumu, kas saistīts ar darījumu, kas būtiski ietekmē kapitālsabiedrības vidēja termiņa darbības stratēģijā noteikto aktīvu apjomu (vismaz par 15 procentiem un nav paredzēts vidēja termiņa darbības stratēģijā), vai saistīts ar publiskas personas kapitālsabiedrības līdzdalības vai izšķirošas ietekmes iegūšanu vai izbeigšanu citā kapitālsabiedrībā), var pieņemt tādus lēmumus, kas ietilpst valdes kompetencē. Dalībnieku (akcionāru) sapulce un publiskas personas augstākā lēmējinstitūcija, pirms lēmuma pieņemšanas šajos izņēmuma gadījumos saņem valdes un padomes (ja tāda ir izveidota), un koordinācijas institūcijas viedokli**.** Šajā gadījumā atbildību par šiem lēmumiem un to rezultātā radītajiem zaudējumiem kapitālsabiedrībai nosaka saskaņā ar šā likuma 51.panta otro daļu.Proti, ja zaudējumi publiskas personas kapitālsabiedrībai nodarīti, īstenojot dalībnieka (akcionāra) vai kapitāla daļu turētāja pārstāvja likumīgu lēmumu, par tiem atbild attiecīgi dalībnieks (akcionārs) vai kapitāla daļu turētājs. Attiecīgi ir veikti precizējumi likuma 51.panta otrajā daļā, nosakot, ka gadījumos, ja zaudējumi publiskas personas kapitālsabiedrībai, vai tās atkarīgajai kapitālsabiedrībai, vai tās izšķirošā ietekmē esošajai kapitālsabiedrībai nodarīti, īstenojot dalībnieka (akcionāra) vai kapitāla daļu turētāja pārstāvja likumīgu lēmumu, kas pieņemts atbilstoši publiskas personas augstākās lēmējinstitūcijas pieņemtajiem lēmumiem, par tiem atbild attiecīgi dalībnieks (akcionārs) vai kapitāla daļu turētājs, ja publiskas personas augstākā lēmējinstitūcija nav lēmusi citādi. Publiskas personas augstākā lēmējinstitūcija ir tiesīga atbrīvot dalībnieku (akcionāru) vai kapitāla daļu turētāju no atbildības par zaudējumiem, piemēram, Ministru kabinetam pieņemot lēmumu par nefinanšu mērķa noteikšanu vai uzdevuma došanu kapitālsabiedrībai, kura izpilde radīs kapitālsabiedrībai zaudējumus (tiem jābūt pamatotiem ar atbilstošiem finanšu aprēķiniem un darbības alternatīvo scenāriju izmaksām), bet nefinanšu mērķis vai uzdevums tiek noteikts sabiedrības interešu nodrošināšanai. Šādi precizējumi likuma 51.panta otrajā daļā nepieciešami, lai saskaņotu likumprojektā ietvertos grozījumus likuma 66. un 94.pantā. Lai nodrošinātu, ka grozījumi likuma 51., 66. un 94.pantā būtu attiecināmi arī uz tādu kapitālsabiedrību amatpersonu atbildības jautājumiem, kuri ir publiskas personas kapitālsabiedrības izšķirošā ietekmē, tad ar likumprojektā ietverto grozījumu 51.panta otrajā daļā paplašināts subjektu loks ar atkarīgajām kapitālsabiedrībām un izšķirošā ietekmē esošajām kapitālsabiedrībām. Likumprojektā ietvertie grozījumi paredz, ka likuma 66.un 94.pantā norādītie izņēmumu gadījumi ir vienīgie par kuriem dalībnieku (akcionāru) sapulce valdes vietā var pieņemt lēmumus, ja publiskas personas augstākā lēmējinstitūcija iepriekš ir pieņēmusi attiecīgu lēmumu. Likumprojekts kā obligātu prasību paredz, ka pirms dalībnieku (akcionāru) sapulce un publiskas personas augstākā lēmējinstitūcija pieņem lēmumus par likuma 66. un 94.pantā norādītajiem izņēmuma jautājumiem, tie saņem kapitālsabiedrības valdes un padomes (ja tāda ir izveidota), kā arī koordinācijas institūcijas viedokli.  2. Par publiskas personas līdzdalību  Grozījums likuma 4.panta pirmajā daļā paredz likumu savstarpēji saskaņot ar Valsts pārvaldes iekārtas likuma, precīzāk norādot, ka Publiska persona drīkst iegūt līdzdalību kapitālsabiedrībā ne tikai [Valsts pārvaldes iekārtas likuma](http://likumi.lv/ta/id/63545-valsts-parvaldes-iekartas-likums) [88.panta](http://likumi.lv/ta/id/63545-valsts-parvaldes-iekartas-likums#p88) pirmajā daļā minētajos gadījumos, bet arī noteiktajā kārtībā, kura paredz paredzētās rīcības izvērtējumu, ietverot arī ekonomisko izvērtējumu, lai pamatotu, ka citādā veidā nav iespējams efektīvi sasniegt šā panta pirmajā daļā noteiktos mērķus. Veicot izvērtējumu, publiska persona konsultējas ar kompetentajām institūcijām konkurences aizsardzības jomā un komersantus pārstāvošām biedrībām vai nodibinājumiem, kā arī ievēro komercdarbības atbalsta kontroles jomu regulējošu normatīvo aktu prasības.  3. Par Ministru kabineta informatīvo ziņojumu attiecībā uz prognozējamo peļņas daļu, kas izmaksājama dividendēs, un dividendēs izmaksājamo peļņas daļu  Likumprojekts paredz izmaiņas pastāvošajā kārtībā (grozījumi likuma 28.pantā), paredzot, ka gadījumā, ja koordinācijas institūcija ar Finanšu ministriju un valsts kapitāla daļu turētāju nevienojas par prognozējamo peļņas daļu, kas izmaksājama dividendēs, un dividendēs izmaksājamo peļņas daļu, kapitāla daļu turētājs sagatavo un iesniedz informatīvo ziņojumu Ministru kabinetam, kas pieņem valsts kapitāla daļu turētājam saistošu lēmumu. Līdzšinējo kārtību ir paredzēts mainīt ievērojot to, ka tieši valsts kapitāla daļu turētājs iesniedz Finanšu ministrijai un koordinācijas institūcijai sākotnējo priekšlikumu ar dividendēs izmaksājamās peļņas daļas pamatojumu, tādēļ kā lieks administratīvais slogs ir vērtējams pienākums koordinācijas institūcijai izstrādāt un saskaņot papildus vēl vienu dokumentu - informatīvo ziņojumu, ja valsts kapitāla daļu turētājs var savu priekšlikumu rīkojuma projekta formā iesniegt Ministru kabineta izskatīšanai, pievienojot Finanšu ministrijas un koordinācijas institūcijas atzinumus.  4. Par kapitālsabiedrību padomes uzdevumu precizēšanu  Likumprojekts paredz precizēt kapitālsabiedrību padomes uzdevumus (grozījums likuma 107.pantā) nosakot, ka kapitālsabiedrības padome ievēl un atsauc kapitālsabiedrības valdes priekšsēdētāju un valdes locekļus. Līdz šim likumā bija paredzēts, ka padomes uzdevums ir ievēlēt un atsaukt valdes locekļus, bet nebija ietverts regulējums attiecībā uz valdes priekšsēdētāju. Komerclikums paredz, ka padome var ievēlēt valdes priekšsēdētāju, ja to paredz kapitālsabiedrības statūti. Ja publiska persona ir vienīgais kapitālsabiedrības īpašnieks, ir pamatoti, ka padome kā īpašnieka pārstāvis ieceļ arī valdes priekšsēdētāju.  5. Par pamatkapitāla palielināšanu  Likumprojekts paredz (grozījumi likuma 149.pantā un 151.pantā) kapitāla veidu, kurus var piesaistīt valsts kapitālsabiedrībām, paplašināšanu. Līdz šim ir atļauta kapitālsabiedrības pamatkapitāla palielināšana, apmaksājot kapitāla daļas ar naudu, tikai privātā kapitāla piesaistei. Grozījums dos iespēju piesaistīt kapitālu no pašvaldībām un citām atvasinātajām publiskajām personām, radot iespējas kopīgi un efektīvāk nodrošināt, piemēram, sabiedrisko transportu vai citus pakalpojumus plašākā teritorijā. Piesaistot publiskos resursus, ir jāņem vērā komercdarbības atbalsta kontroli regulējošās normas, kā tas noteikts likuma 3.panta otrajā daļā.  6. Par ikgadējā publiskā pārskata sagatavošanas termiņu  Ņemot vērā likuma 54.pantā (Kapitālsabiedrības gada pārskata apstiprināšana) noteiktos termiņus, kādos dalībnieku (akcionāru) sapulce apstiprina kapitālsabiedrības gada pārskatu (piemēram, vidēja vai liela kapitālsabiedrība vai kapitālsabiedrība ir koncerna mātes kapitālsabiedrība, kura sagatavo konsolidēto gada pārskatu, — līdz attiecīgā gada 31.maijam (ieskaitot), ja starptautiskās vienošanās neparedz citādi), tad ir nepieciešams likuma 30.panta pirmajā daļā veikt grozījumu.  Šobrīd likuma 30.panta pirmajā daļā noteikts, ka koordinācijas institūcija līdz kārtējā gada 30.augustam sagatavo un iesniedz Ministru kabinetam un Saeimai ikgadējo publisko pārskatu par valstij piederošajām kapitālsabiedrībām un kapitāla daļām iepriekšējā gadā.  Izvērtējot līdzšinējo pieredzi publiskā pārskata sagatavošanā, Pārresoru koordinācijas centrs ir secinājis, ka pastāv objektīvi apstākļi, kuri prasa ilgāku pārskata sagatavošanas termiņu nekā šobrīd noteikts likuma 30.panta pirmajā daļā.  7. Likumprojekts paredz veikt grozījumus likuma 58.panta pirmās daļas 2.punkta a) apakšpunktā un ceturtās daļas 1) apakšpunktā**,** lai saskaņotu likuma regulējumu ar Gada pārskatu un konsolidēto gada pārskatu likuma un Ministru kabineta 2015.gada 22.decembra noteikumiem Nr.775 “Gada pārskatu un konsolidēto gada pārskatu likuma piemērošanas noteikumi” 297.1. punktu. | |
| 3. | Projekta izstrādē iesaistītās institūcijas | | Pārresoru koordinācijas centrs, Finanšu ministrija, Ekonomikas ministrija, Tieslietu ministrija. | |
| 4. | Cita informācija | | Zemkopības ministrija 2016.gada 10.novembra atzinumā izteica un turpmākajā saskaņošanas procesā uzturēja iebildumu, ka no likuma 57.panta jāizslēdz ceturtās daļas 8.punkts, jo saskaņā ar kapitālsabiedrības vispārējo stratēģisko mērķi un nozares attīstības plānošanas dokumentiem, kapitālsabiedrības vidēja termiņa darbības stratēģija tiek gatavota 3-7 gadu periodam. Kapitālsabiedrības strādā mainīgos tirgus apstākļos, kurus ietekmē dažādi ārējie apstākļi, līdz ar to peļņas vai zaudējumu aprēķina, bilances un naudas plūsmas plāna prognozes, kas pārsniedz 1 gada termiņu, nebūtu lietderīgi ietvert vidēja termiņa darbības stratēģijas dokumentā. Veicot saimniecisko darbību mainīgos tirgus apstākļos un vadoties pēc objektīviem apstākļiem, tajā skaitā krasu izmaksas ietekmējošu faktoru svārstību rezultātā, var būt nepieciešamība veikt izmaiņas minētajos finanšu rādītājos vairāk nekā vienu reizi gadā. Šādas objektīvas attiecīgo finanšu rādītāju izmaiņas, atbilstoši Zemkopības ministrijas sākotnējam viedoklim, esošajā Likuma redakcijā nozīmē vidēja termiņa darbības stratēģijas aktualizāciju atbilstoši visām noteiktajām procedūrām, kas viedokļu atšķirības gadījumos nozīmē arī ikreizēju Ministru kabineta iesaisti. Zemkopības ministrijas pārstāvji starpinstitūciju sanāksmē sākotnēji uzturēja iebildumu, argumentējot, ka ar formulējumu “peļņas vai zaudējumu aprēķins” tiek saprasts, ka jānorāda tik detalizēta informācija, kādu to paredz forma, kuru sagatavo gada pārskata ietvaros. Latvijas Lielo pilsētu asociācijas pārstāve pievienojās Zemkopības ministrijas pārstāvju nostājai, vienlaikus norādot, ka informācija par peļņas un zaudējumu aprēķinu stratēģijās ir nepieciešama, tomēr ne tik detalizēti, kādu to paredz peļņas vai zaudējumu aprēķina formāts. Starpinstitūciju sanāksmē tika panākta vienošanāsšādus grozījumus likumā neveikt, bet Pārresoru koordinācijas centrs kā risinājumu piedāvāja tuvākajā laikā veikt precizējumus vadlīnijās par vidējā termiņa stratēģiju izstrādi.  Latvijas Lielo pilsētu asociācijas pārstāve izteica lūgumu precizējumus vadlīnijās saskaņot arī ar Latvijas Lielo pilsētu asociāciju. | |
|  |  | |  | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | | Publiskas personas kapitālsabiedrības un publiski privātās kapitālsabiedrības, publiskas personas kapitālsabiedrības un publiski privātās kapitālsabiedrības kapitāla daļu turētāji un turētāju pārstāvji. |
| 2. | | Tiesiskā regulējuma ietekme uz tautsaimniecību un administratīvo slogu | | Netiek radīts papildus jauns administratīvais slogs, tiek samazināts administratīvais slogs lēmumu pieņemšanas par dividendēs izmaksājamo peļņas daļu procesā. |
| 3. | | Administratīvo izmaksu monetārs novērtējums | | Nav. |
| 4. | | Cita informācija | | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar.* |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Pašlaik likums nosaka, ka, ja netiek panākta vienošanās starp kapitāla daļu turētāju, Finanšu ministriju un koordinācijas institūciju par atšķirīgas dividendēs izmaksājamās peļņas daļas noteikšanu, tad koordinācijas institūcija sagatavo un iesniedz informatīvo ziņojumu Ministru kabinetā galīgā lēmuma pieņemšanai. Likumprojekts paredz, ka valsts kapitāla daļu turētājs sagatavo un iesniedz rīkojuma projektu Ministru kabinetam kā priekšlikumu par atšķirīgas dividendēs izmaksājamās peļņas daļas noteikšanu.  Tādēļ būs jāveic grozījumi Ministru kabineta 2015.gada 22.decembra noteikumos Nr.806 “Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu”. |
| 2. | Atbildīgā institūcija | Pārresoru koordinācijas centrs. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar* |

|  |
| --- |
| **VI. Sabiedrības līdzdalība un komunikācijas aktivitātes** |
| *Projekts šo jomu neskar* |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pārresoru koordinācijas centrs, publiskas personas kapitālsabiedrības, publiski privātas kapitālsabiedrības, publiskas personas kapitāla daļu turētāji. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Ministru prezidents M. Kučinskis

Finanšu ministre D. Reizniece - Ozola

Vīza:

Pārresoru koordinācijas centra vadītājs P.Vilks

24.05.2017 9:28

2036

V.Vesperis 67082812

[vladislavs.vesperis@pkc.mk.gov.lv](mailto:vladislavs.vesperis@pkc.mk.gov.lv)